**Energijos taupymas namuose – mažos pastangos, reikšmingi rezultatai**

Atėjus šaltajam metų sezonui, gyventojai vis dažniau ieško būdų, kaip efektyviau naudoti energiją namuose. Maži pokyčiai kasdieniuose įpročiuose gali padėti sumažinti išlaidas už šildymą, kartu prisidėti prie aplinkos tausojimo.

Energijos taupymas prasideda nuo paprastų sprendimų. Štai keletas pagrindinių patarimų, kaip kiekvienas namų ūkis gali sumažinti savo energijos sąnaudas:

1. **Tinkama izoliacija**. Vienas efektyviausių būdų sumažinti energijos sąnaudas investuoti į namo šilumos izoliaciją (atlikti namo renovaciją), nes daug šilumos prarandama per sienas, lubas ir langus.
2. **Šildymo reguliavimas.** Svarbus energijos taupymo faktoriusyra gerai veikianti šildymo sistema. Senos šildymo sistemos nėra tokios efektyvios kaip naujos, todėl visada verta pagalvoti apie mažąją renovaciją (šildymo sistemų atnaujinimą). Tokios sistemos veiktų patikimai ir leistų individualiai reguliuoti patalpų temperatūrą bei užtikrinti sau reikiamą komforto lygį.
3. **Bendros patalpos.** Skirkite dėmesio bendrųjų patalpų priežiūrai. Dalis šiluminės energijos prarandama per nesandarias, kartais paliktas atviras laiptinės ar rūsio duris bei nesandarius rūsio patalpų langus.
4. **Vidaus patalpos.** Neuždenkite radiatorių užuolaidomis ar baldais, taip šilto oro srautas pateks į kambarį. Jei įmanoma už radiatoriaus esantį sienos plotą uždengę folija, pagerinsite šilumos sklidimą į patalpas ir sumažinsite nuostolius per sieną į aplinką. Patalpas vėdinkite dažniau, bet trumpai. Tai efektyvesnis būdas, nei ilgą laiką laikyti pravertą langą.

**Kodėl svarbu taupyti energiją?**

Taupydami energiją, ne tik mažiname savo sąskaitas, bet ir prisidedame prie energijos šaltinių taupymo bei klimato kaitos mažinimo. Tikime, kad kiekvienas energijos taupymo žingsnis turi ilgalaikę naudą tiek aplinkai, tiek mūsų piniginei.

Gyventojams, norintiems gauti daugiau patarimų apie šiluminės energijos taupymą ar gauti individualius sprendimus, rekomenduojama kreiptis į UAB „Anykščių šiluma“.